钦定古今图书集成/明伦汇编/官常典/第579卷 > 李遂
## 钦定古今图书集成/明伦汇编/官常典/第579卷 > 李遂

按《明外史》本传：“遂字邦良，丰城人。弱冠从欧阳德学。
登嘉靖五年进士，授行人，历刑部郎中。锦衣卫送盗
十三人，遂辨释其馀，抵一人罪。东宫建，赦天下，遂请
列大礼大狱诸臣于赦令中。尚书聂贤惧不敢，乃与
同官卢蕙请于都御史王廷相，廷相从之。事虽报罢，
议者嘉焉。俄调礼部，忤尚书夏言，因事劾之，下诏狱”，
谪湖州同知，三迁衢州知府。擢苏松兵备副使。屡迁
广东按察使，释囚八百馀人。进山东右布政使。江洋
多盗，遂迁右佥都御史，提督操江。军政明，盗不敢发。
俺荅犯京师，召遂督苏州军饷。未谢恩，请关防符验，
用新衔。帝怒，削其籍。三十六年，倭扰江北。廷议以督
漕都御史兼理巡抚，不暇办寇，请特“设巡抚。”乃命。遂
以故官抚凤阳四府。时淮扬三中倭，岁复大水，且日
役民挽大木输京师。遂请饷增兵，恤民节用，次第画
战守计。三十八年四月，倭数百艘寇海门，遂语诸将
曰：“贼趋如皋，其众必合。合则侵犯之路有三：由泰州
逼天长、凤、泗，陵寝惊矣；由黄桥逼瓜、仪，以摇南都，运
道梗矣。若从富安沿海东至庙湾，则绝地也。”乃命副
使刘景韶、游击丘陞扼如皋，而身驰泰州当其冲。时
贼势甚盛，副将邓城御之，败绩，指挥张谷死焉。贼知
如皋有备，将犯泰州，遂急檄景韶、陞遏贼，连战丁堰、
海安、通州皆捷。贼沿海东掠，遂喜曰：“贼无能为矣。”令
景韶、陞尾之，而致贼于庙湾。复虑贼突淮安，乃夜半
驰入城。贼寻至，遂督参将曹克新等御之姚家荡。通
政唐顺之、副总兵刘显来援，贼大败走，以馀众保庙
湾。景韶亦败贼印庄，追奔至新河口，焚斩甚众。庙湾
贼据险不出，攻之月馀不克。遂令景韶塞堑夷木压
垒陈，火焚其舟，贼乘夜雨潜遁。官军据其巢，追奔至
虾子港，江北倭悉平。帝大喜，玺书奖励。贼驻崇明三
沙者，将犯扬州。景韶战连胜，围之刘庄。会副总兵显
来援，遂檄诸军尽属。显攻破其巢，追奔白驹场，贼尽
殄。时遂已迁南京兵部侍郎，论功，予一子官，赉银币。
御史陈志勘上平倭功，遂前后二十馀战，斩获三千
八百有奇。赏未酬勋，乃再予一子世千户，增俸二级。
莅南京甫数月，振武营军变。振武营者，尚书张鏊募
健儿以御倭，素骄悍。旧制，南军有妻者，月粮米一石，
无者减其四。春秋二仲月，米石折银五钱。马坤掌南
户部，奏减折色之一。督储侍郎黄懋官又奏革募补者妻粮，诸军大怨。代坤者蔡克廉方病，诸军以岁饥
求复折色故额于懋官，懋官不可，给饷又逾期。三十
九年二月，都肄日，《振武》卒鼓噪，围懋官署。懋官急招
鏊及守备太监何绶、魏国公徐鹏举、临淮侯李庭竹
及遂至诸营军巳甲而入，予之银，争攫之。懋官见势
汹汹，越垣投吏舍，乱卒随及。鹏举鏊慰解，不听，竟戕
懋官，裸其尸大市。绶、鹏举遣吏持黄纸，许给赏万金，
卒辄碎之。至许犒十万金，乃稍定。明日，诸大臣集守
备厅，乱卒亦集。遂大言曰：“黄侍郎自越墙死，诸军特
不当残辱之。吾据实奏朝廷，不以叛相诬也。”因麾众
退，许复妻粮及故额。人畀之，一金补折价，始散。遂乃
托病闭阁，给免死券以慰安之，而密谕营将掩捕首
恶二十五人系狱。诏追褫懋官及克廉职，罢绶庭、竹
鏊、任、鹏举如故。遂以功议擢，止诛叛卒三人，馀戍边
卫，而三人已前死。遂叹曰：“兵自此益骄矣。”未几，江东
代鏊为尚书。江北池河营卒以千户吴钦革其帮丁，
殴而缚之竿。帮丁者，操守卒给一丁资往来费也。遂
已召拜兵部左侍郎，以言官荐，擢南京参赞尚书，镇
抚之。营卒惑妖僧绣头，复倡讹言，遂捕斩绣头，申严
什伍，书其名籍、年貌，系牌腰间，军乃戢。既又奏调镇
武军护陵寝，一日散千人留都，自是无患。越四年，以
老致仕，遂博学多智，长于用兵，然亦善逢迎。帝将重
建三殿，遂奏“五河县泗水中涌大杉一，此川泽效灵，
为圣主鼎新助。”帝大喜。又见帝好祥瑞，因进白兔，帝
为遣官告庙，由此益眷遇。卒，赠太子太保，谥襄敏。